Ich, Johans Fùrli, gewesen schaffner der erwùrdigen und geistlichen herren ✳ dez gardians und dez conventz ze den Barfuͦssen dez klosters ze Kùngesfelt in Costenzer bistuͦm, ✳ bekenne, vˀjyhe und tuͦn kunt ✳ mit disem offnen briefe ✳ allen den, die in ansehent, lesent oder hoͤrent lesen, ✳ daz ich selben minen herren dem gardian und dem convente dez egēn klosters ze Kùngesfelt oder iren nach komen ✳ fùr mich und min erben ✳ uff den tag, alz dirre brief geben ist, ✳ nach aller rechnunge schuldig wart und beliben bin ✳ sechzig und ein pfunt pfenninge stebler mùntz, ✳ die dez selben males, ✳ do dirre brief geben wart geng und gebe
waz, ✳ und han gesworn einen eit uff den heilgen mit ufferhabenre hant und mit gelerten worten, ✳ daz ich der obgen̄ pfenninge zehen pfunt, driye schilling,
vier pfenninge ✳ den vorgēn minen herren, dem gardian und dem convent ze Kùngesfelt, ✳ gar und gentzlich ✳ uffrichten, weren und bezalen sol ✳ uff den nehesten sant Johans tag ze sùngichten, ✳ der schierest kumt nach dem tage, alz dirre brief geben ist, ✳ und zehen pfunt, driy schillinge, vier pfenninge uff den
nehesten sant Martins tag, der dar nach baldest kumt, ✳ und dar nach jerlich uff jetwedern der jetzgēn tage zehen pfunt, driye schillinge, vier pfenninge,
alz lange bitz daz ich oder min erben ✳ den egēn minē herren, dem gardian und convent ze Kûngesfelt, ✳ die vorgēn sechzig und ein pfunt stebler pfenninge
gar und gentzlich uffgerichte, bezale und gewere ane alle geverd. ✳ wˀe aber, daz ich zuͦ deheinne der egēn tage, ✳ daz ich in dēn schuldig wùrde ✳ dēnzemale nùt
bezalen moͤchte ✳ und fûrbas tag an in gewùnne, ✳ die tage sùllent mir an dem obgen̄ minem eide enheinen schaden noch gebresten bringen ane geverde. ✳ wˀe oͧch, daz die egēn
min herren, ✳ ob es ze schulden keme, ✳ mir ze strenge wesen un̄ enheinen tag fùrbas geben wolten, so sol und mag der wise, wolbesscheiden Heinr₎ Vinsler, schultheisse ze
Brugg, ✳ vollen gewalt haben mir eine vierzehen tage zil und tag ze gebende ✳ und sol mir daz oͧch enheinen gebresten an minen eide bringen ✳ ane geverd. ✳ und sol ich
aber nach den vierzehen tagen daz gelt, dar umb die zil und tage dēn vˀloͧffen sint, bi dem obgēn minen eide inen gar und gentzlich uffrichten und bezalen anͤ
alle geverde. ✳ besche oͧch, daz ich gotte wol getruwe, ✳ daz ich in den obgen̄ zilen und tagen, die si mir gegeben hant, ✳ also stathaft und wolhabend wùrde, ✳ waz dēn
der obgēn Heinr₎ Vinsler, schulth̄ ze Brugg, ✳ mich inen fùrbas geben heisset, ✳ wēn daz ist, ✳ daz sol ich oͧch bi dem obgēn eide inen unvˀzogenlich uff richten
und sol aber daz mir oder minen erben gentzlichen abe gan an der obgēn minre geltschuld, ✳ oͧch ane geverde. ✳ wˀe oͧch, daz ich oder min erben der obgen̄ tage deheinen ✳ ane der egen̄ minre herren, dez gardians und dez conventes ze Kûngesfelt, gunst, wissend und willen, ✳ alz hie vorbescheiden ist, ùbersse ✳ und inen daz gelt,
daz ich in dēnzemale weren sol, nùt gar und gentzlich uffrichtete und werte, ✳ daz ich, ob got wil, ungern tete, ✳ so moͤgent si wol mich oder min erben
noͤten und angriffen ✳ umb alle die gelt schuld, ✳ die ich in dez obgen̄ guͦtes dennoch schuldig bin. ✳ und wˀe, daz si dez deheinen schaden enpfiengent, ✳ den schaden sol ich oder min erben mit sampt dem obgen̄ hoͧpt guͦte gar und gentzlich uffrichten und ablegen ane gevˀde. ✳ und sùllen oͧch die vorgen̄ zile un̄
tage, ✳ die si mir umb die vorgen̄ geltschuld gegeben hant, ✳ mich noch min erben dennanhin nīme weder schirmen, noch fristen, noch uns zuͦ deheinē
statten komen ✳ und sich alleklich vˀloͤffen haben ane geverde. ✳ und dez zuͦ einem waren, offnen und vesten urkûnd ✳ hab ich erbetten den erbern herrē
her Cuͦnrat von Bekenhoven, lùtpriester ze Windesch, ✳ den fromen, vesten her Egbrecht von Mùlinon, ritter, ✳ den obgen̄ Heinr₎ Vīsler, schulth̄ ze
Brugg, ✳ daz si ir ingesigel fûr mich an disen brief gehenket hant, ✳ under die ich mich binde mir und minen erben zuͦ eine waren vˀjycht
allez dez, daz dirre brief wiset von uns, wan ich eigens ingesigels nût enhab. ✳ ich, Cuͦnr₎ von Bekkenhoven, lùtpriester ze Windesch, ✳ ich, Egbrecht
von Mùlinon, ritter, und ich, Heinr₎ Vinsler, schulth̄ ze Brugg, ✳ die egen̄, vˀjehent, ✳ daz wir durch dez obgen̄ Johans Fùrlis bette willen unser ingesigel, wan er gejychtig ist allez dez, daz dirre brief von imme wiset, ✳ an disen brief gehenket hant, uns und unsern erben unschedlich, ✳ der geben
wart an dem nehesten donrestag nach sant Gregorien tag, ✳ dez jares, da man zalte von gotz gebùrt drùzehen hundert und neunzig jar. ✳